แรงขายหุ้น “พลังงาน-อิเล็กฯ” ฉุด SET ปิดลบ 11 จุด วิตกเศรษฐกิจโลกถดถอย
SET ปิดลบ 11 จุด รับแรงขายหุ้นพลังงานและอิเล็กทรอนิกส์ กังวลเศรษฐกิจโลกถดถอยกดดัน ขณะที่นักลงทุนรอติดตามการประชุมเฟดและนโยบายพรรคการเมืองของไทย สำหรับพรุ่งนี้คาดยังเคลื่อนไหวในกรอบแนะกลยุทธ์ตั้งรับ ให้แนวรับ 1,616-1,611 จุด แนวต้าน 1,640-1,648 จุด

SET ปิดลบ 11 จุด รับแรงขายหุ้นพลังงานและอิเล็กทรอนิกส์ กังวลเศรษฐกิจโลกถดถอยกดดัน ขณะที่นักลงทุนรอติดตามการประชุมเฟดและนโยบายพรรคการเมืองของไทย สำหรับพรุ่งนี้คาดยังเคลื่อนไหวในกรอบแนะกลยุทธ์ตั้งรับ ให้แนวรับ 1,616-1,611 จุด แนวต้าน 1,640-1,648 จุด
7 ธ.ค. 2565

นายกรภัทร วรเชษฐ์ ผู้อำนวยการฝ่ายวิจัยและบริการการลงทุน บล.โนมูระ พัฒนสิน กล่าวว่า ตลาดหุ้นไทยวันนี้ไซด์เวย์ในทิศทางปรับลง โดยได้รับแรงกดดันจากความกังวลเศรษฐกิจโลกถดถอย ส่งผลให้มีแรงขายออกมาในกลุ่มพลังงานและอิเล็กทรอนิกส์
ขณะที่นักลงทุนยังคงรอติดตามผลการประชุมธนาคารกลางสหรัฐ (เฟด) ที่จะมีขึ้นในสัปดาห์หน้า (13-14 ธ.ค.65) รวมไปถึงนโยบายการเลือกตั้งของพรรคการเมืองของไทยที่ทยอยออกมาอย่างต่อเนื่อง หลังจากพรรคเพื่อไทยประกาศชูนโยบายหาเสียงด้วยค่าแรงขั้นต่ำ 600 บาทและเงินเดือนปริญญาตรีเริ่มต้น 25,000 บาท
สำหรับพรุ่งนี้คาดว่าดัชนียังเคลื่อนไหวในกรอบ แนะกลยุทธ์การลงทุนแบบตั้งรับ โดยมองว่าทิศทางภาพรวมตลาดหุ้นไทยยังเป็นบวกจากปัจจัยหนุนหลัก คือ แนวโน้มการผ่อนคลายมาตรการควบคุมโควิด-19 ของจีน พร้อมให้แนวรับ 1,616-1,611 จุด แนวต้าน 1,640-1,648 จุด
ส่วนหลักทรัพย์ที่มีมูลค่าการซื้อขายสูงสุด 5 หลักทรัพย์
PTT มูลค่าการซื้อขาย 3,637.29 ล้านบาท ปิดที่ 32.25 บาท ลดลง 0.50 บาท
PTTEP มูลค่าการซื้อขาย 2,567.38 ล้านบาท ปิดที่ 176.00 บาท ลดลง 4.50 บาท
DELTA มูลค่าการซื้อขาย 2,005.60 ล้านบาท ปิดที่ 694.00 บาท ลดลง 46.00 บาท
CPALL มูลค่าการซื้อขาย 1,667.63 ล้านบาท ปิดที่ 64.75 บาท เพิ่มขึ้น 1.00 บาท
KBANK มูลค่าการซื้อขาย 1,484.59 ล้านบาท ปิดที่ 142.50 บาท เพิ่มขึ้น 0.50 บาท